ועדת החינוך, התרבות והספורט, כנסת 20, פרוטוקול מספר 224, 2016-06-29 10:14

יעקב מרגי: שלום לכולם.

יעקב מרגי: אני מתכבד לפתוח את ישיבת ועדת החינוך, התרבות והספורט של הכנסת.

יעקב מרגי: היום ה-29 ביוני 2016, כ"ג בסיון התשע"ו, הנושא שעל סדר היום, הצעות לסדר של חברי הכנסת תמר זנדברג, עבד אל חכים חאג' יחיא, מיקי רוזנטל, יפעת שאשא ביטון ועודד פורר.

יעקב מרגי: הנושא הוא: אלפי מורות שעברו לאופק חדש לא מקבלות את הפנסיה המעודכנת כי אין נוסחה לחישוב.

יעקב מרגי: מאחר ופתחנו את הישיבה באיחור, אנחנו נחסוך את דברי הפתיחה שלי ונעביר את רשות הדיבור לחברי הכנסת המציעים.

יעקב מרגי: חברת הכנסת תמר זנדברג, בבקשה.

תמר זנדברג: תודה רבה אדוני.

תמר זנדברג: קודם כל, אני חייבת להודות לוועדה על ההיענות המהירה, לא בפעם הראשונה, בקביעת דיונים מהירים.

תמר זנדברג: כל הכבוד.

תמר זנדברג: אני חייבת לומר שזאת לא המציאות הנוהגת בכל הוועדות.

תמר זנדברג: מנהלת הוועדה, יושב ראש הוועדה, באמת תודה לכם.

תמר זנדברג: במקרה הזה זאת לא הפעם הראשונה בוועדה הזאת – אני אמנם לא חברה בה אבל אורחת מדי פעם – שאנחנו דנים בכל מיני, אני אקרא לזה, עיוותים כמעט קפקאים בירוקרטיים של אופק חדש.

תמר זנדברג: הפעם אופק חדש, כולנו רצינו, בשורה למורות ולמורים, יקבלו שיפור בתנאים ואיזושהי סטנדרטיזציה או איזשהו מעבר לסדר וארגון בתנאים ובשעות שהם נותנים והכול טוב ויפה.

תמר זנדברג: אלא שפעם אחרי פעם יש כשלים והפעם כשל מוזר במיוחד.

תמר זנדברג: המורות והמורים שעברו לאופק חדש, מגיע להם עדכון בתנאי השכר והפנסיה כתוצאה מכך אבל בגלל הרצף התעסוקתי, מרגע מסוים מגיע שינוי בתנאים.

תמר זנדברג: טוב ויפה, נכון?

תמר זנדברג: בודק אותו מורה או אותה מורה את קופת הפנסיה המופקדת, והנה שם השינוי הזה לא נעשה ומדובר על מאות שקלים – תקנו אותי אם אני טועה – לחודש במשך כמה שנים שעד לרגע זה עדיין לא נמצאה הנוסחה לחשב אותם ולא נמצאה תוכנת המחשב שתחשב את ההפרש המדויק בין הפנסיה המופקדת כחלק מהשכר טרום אופק חדש לבין הפנסיה המופקדת כחלק מהשכר אחרי אופק חדש.

יעקב מרגי: נציגי אגף השכר אתנו?

<אבי פרידמן: כן.

תמר זנדברג: צריך להבין שפנסיה היא דבר שלא רואים אותו בעיניים, לא רואים אותו בשוטף מדי חודש בחודשו במשכורת, אבל הוא בעל חשיבות אדירה במיוחד במקצועות בדרג השכר הלא גבוה במיוחד והדבר החשוב ביותר אולי הם התנאים, ותק וכתוצאה מכך הפנסיה והנה אנחנו כבר כמה חודשים, שנתיים, שלוש, ארבע וחמש שנים ללא החישוב שמי יודע אם יגיע ומתי.

תמר זנדברג: לכן נשאלת השאלה מה קורה.

תמר זנדברג: תודה.

יעקב מרגי: חבר הכנסת מיקי רוזנטל.

מיקי רוזנטל: תודה רבה אדוני היושב ראש.

מיקי רוזנטל: האמת היא שהיום היינו צריכים לדון בתוצאות המבישות, שוב, של ההישגים הבינלאומיים של תלמידי ישראל במבחן פיזה בהשוואה בינלאומית.

מיקי רוזנטל: זה עגום וזה מצב מתמשך.

מיקי רוזנטל: לצערי שרי החינוך לדורותיהם דואגים לכותרת של מחר בעיתון ולא דואגים לפתור את הבעיה היסודית של החינוך בישראל והוא הפערים הבלתי נסבלים בהישגים האלה בינינו לבין מדינות העולם והפערים בתוך המדינה.

מיקי רוזנטל: אני מבקש מאדוני, אני מניח שהוא יעשה דיון.

יעקב מרגי: יתקיים על כך דיון.

מיקי רוזנטל: דיון נרחב ושיבוא לכאן שר החינוך כי אי אפשר להתחמק מהדבר הזה שמכה בנו בהפתעה כל שלוש שנים ואף פעם לא מטפלים בשורש העניין ויש מה לעשות.

מיקי רוזנטל: האמן לי, יש מה לעשות וזה לא כל כך מסובך.

מיקי רוזנטל: צריך לקבל החלטות לא פופוליסטיות אלא פדגוגיות ארוכות טווח.

מיקי רוזנטל: לענייננו.

מיקי רוזנטל: חברתי חברת הכנסת תמר זנדברג תיארה היטב את הבעיה.

מיקי רוזנטל: לא מובן לי למה מדינה שהרימה לוויינים לחלל לא מסוגלת להגיע לנוסחה איך מחשבים פנסיה.

מיקי רוזנטל: זאת אומרת, כמה נעשה מעצמנו צחוק?

תמר זנדברג: אולי בחמש יחידות מתמטיקה ילמדו לחשב.

מיקי רוזנטל: מדובר באנשים שזאת הפנסיה שלהם ולא מעט אנשים.

מיקי רוזנטל: זה פשוט בלתי נסבל.

מיקי רוזנטל: אני חושב שצריך לצאת מכאן עם תשובות חדות ולא נראה, בשבוע הבא, הנוסחה תבוא מריבונו של עולם אלא תשובות תכל'ס.

מיקי רוזנטל: צריך לפתור את הבעיה הזאת.

מיקי רוזנטל: תודה.

יעקב מרגי: חברת הכנסת יפעת שאשא ביטון.

יפעת שאשא ביטון: תודה רבה כבוד היושב ראש.

יפעת שאשא ביטון: אני אומר את הדברים ממש בקצרה, בלי להיכנס לסוגיית אופק חדש כאופק חדש.

יפעת שאשא ביטון: אם נתייחס רק לסוגיית השכר שבה, אין ספק שרצינו לברך ובאיזשהו מקום אנחנו קצת יוצאים מקללים בסופו של תהליך.

יפעת שאשא ביטון: לא יתכן שרפורמה בכלל שמתקיימת כאן במדינת ישראל לא תהיה שלמה על כל שלביה.

יפעת שאשא ביטון: זאת אומרת, אי אפשר להוציא את הרכבת מהתחנה בלי לוודא שיש תחנה סופית שם יורדים אנשים בבטחה.

יפעת שאשא ביטון: לכן יש לי פשוט פנייה מאוד ברורה לאוצר: תסגרו את הסאגה הזו שנמשכת לטעמי יותר מדי זמן כדי שיהיה אפשר להתפנות ולטפל גם בדברים אחרים.

יעקב מרגי: לפני שנמצא את משרד החינוך ואת משרד האוצר, אני מקווה שיש לנו גם מישהו מהיחידה של הפיקוח על שוק ההון והמפקח על הביטוח.

יעקב מרגי: יש לנו מישהו מהיחידה הזו באוצר?

יעקב מרגי: לא.

יעקב מרגי: רק אגף השכר?

יעקב מרגי: בסדר.

יעקב מרגי: אלי כהן, בבקשה.

אלי כהן: בוקר טוב לכולם.

אלי כהן: אני מאוד שמח על הדיון הזה שמתקיים.

אלי כהן: אני אחד האנשים שנפגע ברפורמה הזו.

אלי כהן: אתן לכם דוגמה שהתרחשה.

אלי כהן: אני עובד כבר ארבעים שנים במערכת החינוך במשרה מלאה במשך שנים רבות ובשנתיים האחרונות ביקשו לעבור לאופק חדש.

אלי כהן: אנחנו מורים ותיקים.

אלי כהן: נענינו לאתגר הזה למרות שאנחנו נפגעים בבחינות הסוציאליות, בכל.

אלי כהן: מי שמבין, יודע את זה.

אלי כהן: אם כן, כך עשיתי.

אלי כהן: לאחר מכן הייתי צריך לעבור לא לאופק חדש אלא לעוז ותמורה.

אלי כהן: והנה, כשפרשתי רק לפני מספר חודשים חשכו עיני.

אלי כהן: חשבתי שייחשבו את השכר באמת לפי עוז ותמורה, כי כך אני מבין שכך צריך לנהוג, אבל מה אני מגלה?

אלי כהן: שחישבו את השכר לפי העולם הישן.

אלי כהן: זאת אומרת, גם הנגזרת של עודפי שירות, אני מקבל לפי העולם הישן ולא לפי העולם החדש בו עבדתי.

תמר זנדברג: לאורך כל התקופה לא עדכנו לך את המצב?

אלי כהן: לא עדכנו את המשכורת אלא רק לפי העולם השין.

אלי כהן: פניתי כמובן לארגון אליו אני שייך, הסתדרות המורים.

אלי כהן: תדעו שדבר מאוד, מאוד, מאוד מסוכן קורה במערכת הזאת.

אלי כהן: כאשר אדם עובר מאופק חדש לעוז לתמורה, כנראה אילוצים של מערכת, אומרים, סליחה, אי אפשר לקלוט אותך בבית הספר אליו אתה הולך לאופק חדש משום שהמחשב לא יכול לקלוט אותך ולכן אין לו ברירה אלא לעבור לעוז ותמורה.

אלי כהן: כשאני עברתי לעוז ותמורה, אני נפגעתי מבחינה כלכלית גם בזמן שעבדתי.

אלי כהן: יוצא מכאן שאתה גם אוכל את הדגים המסריחים וגם מקבל את המכה.

יעקב מרגי: מאחר ויצאת לפנסיה, הפתגם ממשיך לגביך ואומר שגם גורשת מהכפר.

אלי כהן: כן.

אלי כהן: אני רוצה לומר שהם ידעו שהולך להתקיים כאן דיון ולכן, כיוון שידעו שהולך להתקיים דיון, קיבלתי פתאום הפתעה, ממש מתנה גדולה לה לא ציפיתי – 33.3 שקלים ברוטו על התקופה, מספטמבר עד היום הזה והתלוש נמצא כאן ואפשר לראות.

אלי כהן: פניתי כמובן לארגון שלי שניסה לבדוק את העניין.

אלי כהן: לפי החישובים שלי מגיע לי הרבה יותר והנה אנחנו נמצאים כאן.

אלי כהן: זה קורה כי את פקידי האוצר זה לא מעניין.

אלי כהן: המשכורת שלהם היא משכורת עתק.

יעקב מרגי: אנחנו נבדוק את זה.

אלי כהן: לכן הדברים האלה צריכים להיסגר.

יפעת שאשא ביטון: אני לא רוצה להיכנס לספקולציות אבל אין ספק שזה צריך להיפתר.

יעקב מרגי: תודה.

יעקב מרגי: גד דיעי, ממלא מקום מזכ"ל הסתדרות המורים.

<גד דיעי: תודה.

<גד דיעי: קודם כל, יש בעיה לא פשוטה בעיקר כאשר יש שני רבדים, או ללכת לעוז לתמורה ואופק חדש או לקחת הדרכה באופק חדש או שני בתי ספר כאשר אחד עולם חדש והשני אופק חדש.

<גד דיעי: בכל אלה קשה מאוד, כנראה, לאוצר או למינהל הגמלאות ליישם את ההסכם.

<גד דיעי: יש לנו בהסכם, או צריך להיות, גמולי השתלמויות שמגיעים למורה אבל לא יכולים.

<גד דיעי: כלומר, אם הפרישה היא עד 2012, מגיע שלוש יחידות גמול השתלמות.

<גד דיעי: זה לא מתממש.

<גד דיעי: מעל 2012, יש שני גמולים.

<גד דיעי: אינני יודע מה הסיבה.

תמר זנדברג: אבל זה תמיד לרעת המורה.

תמר זנדברג: עוד לא קרה מצב שזה עבד לטובתו אלא זה תמיד לרעתו או לרעתה.

<גד דיעי: כן.

<גד דיעי: זו בעיה.

<גד דיעי: זו באמת בעיה.

יעקב מרגי: קיבלתם תשובות למה זה לא קורה?

<גד דיעי: קיבלנו תגובות ואנחנו עובדים ביחד ויושבים ומנסים עם הכלכלן שלנו ועם האוצר.

<גד דיעי: אנחנו יושבים ואני מקווה שיום אחד זה יהיה.

תמר זנדברג: מה זה אני מקווה שיום אחד זה יהיה?

יעקב מרגי: זה לא משרד החינוך, זאת הסתדרות המורים.

מיקי רוזנטל: אם אתה מתבונן בפנייה, אתה אומר שלא יכול להיות דבר כזה.

מיקי רוזנטל: אם הייתי מספר לך שחמש שנים לא הצליחו להגיע לאיזו נוסחה.

יפעת שאשא ביטון: אבל יום אחד זה יקרה.

תמר זנדברג: הוא מקווה.

מיקי רוזנטל: יום אחד, אבל מתי?

<גד דיעי: לגבי עוז לתמורה, אני רוצה להזכיר שהרי הארגון הגיש תביעה לבית הדין לפיה הוא דורש לפי המשכורת הקובעת.

<גד דיעי: כל עוד זה נמצא בבית הדין, מבחינה זאת יש בעיה.

<גד דיעי: יש בעיה לממש את ההסכם.

<גד דיעי: אני אומר שמתממש אופק חדש, אבל בבעיות של שני רבדים אין פתרון נכון להיום.

יעקב מרגי: לפני שאני נותן את רשות הדיבור למשרד האוצר או למשרד החינוך, אנחנו מדברים על מי שיצא לפנסיה מהוראה כרגע וכנראה, בדרך כלל, אלה עם הפנסיה התקציבית.

יעקב מרגי: נכון?

<גד דיעי: נכון.

מיקי רוזנטל: רובם המוחלט.

<גד דיעי: רובם.

<גד דיעי: בשלב זה.

יעקב מרגי: פנסיה תקציבית.

יעקב מרגי: התהייה והתמיהה היא יותר גדולה.

יעקב מרגי: קרנות הפנסיה החדשות, הישנות, שיטת החישוב, ממוצעים, גם זה, אם תרצו אני אתרום לכם את המחשב שיש לי בבית והוא מסוגל לעשות את זה.

יעקב מרגי: אבל תסבירו לי.

יעקב מרגי: אתם מבינים למה אנחנו מגחכים?

<אבי פרידמן: אני מאגף השכר במשרד האוצר.

<אבי פרידמן: אני אחראי על הסכמי השכר של עובדי הוראה.

יעקב מרגי: אתה מכיר את הנושא?

<אבי פרידמן: בוודאי שאני מכיר.

<אבי פרידמן: אני רוצה לנסות ולחדד כאן דברים.

<אבי פרידמן: קודם כל, כמו שכבוד היושב ראש אמר, מדובר כאן באנשים שהם בפנסיה תקציבית בלבד.

<אבי פרידמן: זאת אומרת, כל נושא ההפרשות, אין אתו בעיה כי מורה פשוט מפריש לפי שכר שהוא מקבל ולפי האחוזים שקבועים בהסכם הקיבוצי וזה כרגע לא על הפרק.

<אבי פרידמן: לגבי השכר בפנסיה תקציבית, צריך להבין קצת את ההיסטוריה.

<אבי פרידמן: בשנת 2007, עת חתמו על ההסכם הראשוני של אופק חדש, אמרו את הדבר הבא.

<אבי פרידמן: תוספת השכר של המורים הולכת להיות תוספת מאוד משמעותית כנגד איזושהי תוספת עבודה.

<אבי פרידמן: אנחנו מבינים שאם עכשיו את כל תוספת השכר הזאת אנחנו ניתן לגמלאות על כל התקופה, תהיה עלות שהיא מאוד גבוהה והיא גם לא מוצדקת.

<אבי פרידמן: הגיעו להסכמות יחד עם הסתדרות המורים שבעת הפרישה יחשבו את השכר הקובע באופן יחסי, על החלק שנכנס בעוז לתמורה.

יפעת שאשא ביטון: זה נשמע הגיוני.

<אבי פרידמן: הנוסחה הזאת היא הגיונית.

יעקב מרגי: הסברת לנו את מקור הבעיה והתהייה כי משכורת קובעת, זה מדע מדויק ויודעים אותה.

מיקי רוזנטל: הייתה הסכמה על זה.

מיקי רוזנטל: זה נחתם בהסכם.

<אבי פרידמן: נכון.

מיקי רוזנטל: אם כן, למה חילוקי הדעות?

<אבי פרידמן: רק רגע.

<אבי פרידמן: האמת היא שזה הרבה יותר מורכב ממשכורת קובעת אבל אני לא אכנס לכל המורכבויות.

מיקי רוזנטל: זה דבר שבחמש שנים אפשר להתגבר עליו.

<אבי פרידמן: התגברנו.

<אבי פרידמן: אם מסתכלים היום, מתוך כ-3,000 גמלאים שפרשו במסגרת אופק חדש, הרוב הגדול מקבלים לפי הנוסחה הזאת שנקבעה, משהו כמו 2,700, 2,800, אלה סדרי הגודל.

<אבי פרידמן: הרוב מקבלים את השכר לפי הממוצע המשוקלל כמו שנקבע בהסכם הקיבוצי.

תמר זנדברג: את השכר או את הפנסיה?

<אבי פרידמן: את הפנסיה.

תמר זנדברג: את הפנסיה התקציבית.

<אבי פרידמן: את הפנסיה התקציבית הרוב הגדול מקבלים לפי מה שנקבע בהסכם הקיבוצי.

<אבי פרידמן: שכר מורים הוא נושא שהוא קצת מורכב ולפעמים עשרת האחוזים האחרים יכולים לקחת אחוז הרבה יותר גבוה מעבודה.

<אבי פרידמן: כמו שגד, יושב ראש האיגוד המקצועי של ההסתדרות הזכיר, יש הרבה מקרי קצה, מקרים שעובד עבד גם פה וגם פה, מקרים שעובד עבד חלק משרה בתפקיד אחד וחלק משרה בתפקיד אחר.

תמר זנדברג: כלומר, הבעיה היא לא על כלל המורים שעברו לאופק חדש.

<אבי פרידמן: נכון.

מיקי רוזנטל: מה מספרם?

תמר זנדברג: המחשב הומצא לפני כשלושים שנים.

מיקי רוזנטל: אמרת 2,800 אתם אין בעיה.

מיקי רוזנטל: מה מספרם של אלה שיש בעיה והם מורכבים?

<אבי פרידמן: לדעתי סביב ה-400.

מיקי רוזנטל: 400?

<אבי פרידמן: כן.

תמר זנדברג: ההסתדרות, אלה הנתונים שיש בידכם מבחינת מספרים?

<גד דיעי: קשה להגיד כי כל אחד הוא עולם מלא.

<גד דיעי: זה פחות או יותר.

יעקב מרגי: לפי ההערכה זה נראה סביר.

<עזרא גנור: אני היועץ הכלכלי להסתדרות המורים.

<עזרא גנור: נשאלתי אם אלה ההערכות שקיימות גם אצלנו.

<עזרא גנור: אם כן, פחות או יותר אלה ההערכות והסיבה להערכות הנמוכות היא כי אנחנו מדברים על אלה שפרשו משנת 2011, שהועסקו גם באופק חדש וגם בעוז לתמורה.

תמר זנדברג: אנחנו מבינים שזה מספר שהולך ומצטבר עם השנים כי כל שנה פורשים עוד.

<עזרא גנור: זה מספר שהולך ומצטבר עם השנים.

תמר זנדברג: הוא אומר שיש בעיה עם כל אלה שהועסקו בעת ובעונה אחת בשנה מסוימת ביותר מתכנית אחת במקביל.

תמר זנדברג: זה מה שאתה אומר.

יעקב מרגי: אומרת חברת הכנסת זנדברג שמהיום והלאה המספרים יגדלו.

מיקי רוזנטל: איך אנחנו מתמודדים עם הסוגיה הסבוכה הזאת?

<עזרא גנור: בסך הכול הבעיה מסתכמת בסדר גודל של 2,500 מורים שנמצאים בפנסיה תקציבית ועובדים באופק חדש ובעוז לתמורה כאחת.

תמר זנדברג: זאת אומרת, כרגע אנחנו 400 והצפי שלנו הוא עד 2,500.

תמר זנדברג: מה קורה אתם?

יעקב מרגי: אתם מבינים שאם חמישה חברי כנסת מגישים הצעה לסדר, רף הרגישות שלנו לעובדי ההוראה הוא גבוה, כמו שלי יש רף רגישות גבוה לארגון המורים והסתדרות המורים על דרכי עבודתם ואני משבח כל הזמן אבל לפעמים גם נוזף בהם.

יעקב מרגי: בדרך כלל אני מתייחס אליהם ולא משנה אם זה לשבח או לטעון שיפור.

יעקב מרגי: אני אומר שהמסקנה מהדיון הזה צריכה לבוא.

יעקב מרגי: ראשית, מערכות צריכות לדעת להתמודד עם המקרים האלה.

יעקב מרגי: נחתם הסכם, ואומר לך את זה כמי שכיהן יותר מ-11 שנים באגף השכר של גוף גדול מאוד שיש בו את כל המקצועות של אגף שכר כמו עובדי הוראה, רופאים, מהנדסים, אנשי מחקר, מה שהיה מינהלי, טכנאים, משפטנים, עובדים סוציאליים כל מה שאתה רוצה.

יעקב מרגי: הכול היה במקום העבודה הזה ועם מספר גדול של עובדים.

יעקב מרגי: ברגע שנחתם הסכם שכר, מיד נכנסים לעבודה.

יעקב מרגי: היינו גם מפתחים תוכנות משלנו באמצעות מה שהיה פעם לוטוס וקווטרו.

יעקב מרגי: היום כבר השתכללנו ואני לא מבין למה צריכה להיות התופעה הזאת.

יעקב מרגי: קרתה התופעה ואני רוצה לדעת עכשיו את דרכי הטיפול שלכם בהווה ואיך אתם מקדמים את פני העתיד.

יעקב מרגי: יש לי שאלה להבהרה.

יעקב מרגי: האם גמלאים של משרד החינוך, עובדי הוראה, מקבלים את התלוש מאגף שכר של משרד החינוך או ממינהלת הגמלאות?

<אבי פרידמן: ממינהלת הגמלאות.

תמר זנדברג: לפני שאתה מגיע לדרך החישוב, שאלת הבהרה.

תמר זנדברג: אדון אלי כהן שדיבר קודם נתן לי בדיקת פנסיה שביצעה עבורו הסתדרות המורים ויש כאן איזו הערה שאומרת שהחישוב נעשה לפי עולם ישן היות ועדיין אין הסכם בפנסיה לגבי עוז לתמורה.

תמר זנדברג: כלומר, הבעיה שאנחנו מדברים עליה כרגע היא בעיה אך ורק חישובית שתכף אתם תפרטו?

תמר זנדברג: או שיש כאן עוד בעיה הסכמית כלשהי?

תמר זנדברג: כלומר, יש ודאות לגבי מה מגיע להם אלא שעוד לא הצלחתם לשלם או שעדיין אין ודאות לגבי מה מגיע להם?

<אבי פרידמן: רציתי להגיע לנקודה הזאת.

<אבי פרידמן: הבעיה היא לא רק חישובית אלא גם הסכמית.

<אבי פרידמן: אני רוצה לחדד.

<אבי פרידמן: אנחנו נמצאים במגעים כבר כמה חודשים עם הארגונים - - -

אלי כהן: זה כבר כמה שנים.

תמר זנדברג: זו נקודה מאוד חשובה כי מה שמגיע ויש רק שאלה איך ישלמו, זאת שאלה אחת.

תמר זנדברג: אתה אומר שלא בטוח שהכול מגיע וזה עוד יותר מדאיג אותנו.

יעקב מרגי: אחר כך נשאל את השאלות.

יעקב מרגי: אני מבטיח לך שמרגע זה לא מפסיקים אותך ואני לא אתן לאף אחד שיפסיק אותך ולא יהיו קריאות ביניים אלא ניתן לך להסביר כי גם אני רוצה ללמוד.

יעקב מרגי: אני אחר כך צריך לכתוב סיכום ואם אני לא אלמד, לא אוכל לעשות זאת.

<אבי פרידמן: גם אנחנו וגם הארגונים מבינים את הבעיה.

<אבי פרידמן: למען הדיוק הסתדרות המורים כי זה הארגון שמייצג את עובדי המדינה.

<אבי פרידמן: אבל אנחנו והסתדרות המורים מודעים לבעיה.

<אבי פרידמן: הסכמה על העקרונות של החישובים בגדול די בשלה או שיש כבר הסכמות יחסית בשלות אבל כשעושים את הפיין טיונינג הזה של לדעת על השקל איך לשלם, צריך לנסח את זה בהסכם קיבוצי כדי שיהיה כמה שיותר מדויק.

<אבי פרידמן: אנחנו נמצאים כבר בשלבים של ניסוח של הסכם קיבוצי.

תמר זנדברג: עדיין אין הסכם קיבוצי?

<אבי פרידמן: הסכם קיבוצי לגבי תשעים אחוזים - - -

תמר זנדברג: על הזכויות של המורים באופק חדש שנכנסו ב-2007?

<אבי פרידמן: על תשעים אחוזים יש הסכם קיבוצי.

<אבי פרידמן: ההסכם הקיבוצי לא נותן מענה לכל הגורמים.

<אבי פרידמן: יש גורמים, שני אופני העסקה לצורך העניין, שההסכם הקיבוצי, עת כתבנו אותו אז, לא היינו לגמרי מודעים לכל הבעיות, כמו שקורה בכל מערכת כאשר את הבעיות הקטנות אתה מגלה בסוף.

<אבי פרידמן: את הבעיות האלה אנחנו צריכים גם לעגן בהסכם קיבוצי שאני מקווה שיושלם במהלך החודשים הקרובים.

תמר זנדברג: כלומר, לצורך העניין, אותם 33 שקלים, אדון אלי כהן הראה לי מכתב שהסתדרות המורים מעריכה את מה שמגיע לו בגובה של כ-470 שקלים ברוטו לחודש, ההפרש.

תמר זנדברג: אתם שילמתם לו, לפי מה שהוא העיד כרגע, 33.3 שקלים וגם ראיתי את התלוש.

תמר זנדברג: יש להניח שה-33 שקלים מייצגים את ההסכמות ועל שאר ה-470 שקלים, זה מה שנמצא במחלוקת ויכול להיות שבכלל הוא לא יראה את זה לעולם?

<אבי פרידמן: אני לא יודע מה זה ה-400 שקלים שהוא מדבר עליהם.

<אבי פרידמן: אני יכול להגיד שעובד שהועסק באופק חדש ובעוז לתמורה לגביהם יש הפרשים יחסית משמעותיים, מקבלים מקדמה על בסיס הסכמות שיש בינינו לבין הסתדרות המורים.

מיקי רוזנטל: מקדמה בפנסיה השוטפת?

<אבי פרידמן: בפנסיה השוטפת שמבטאת פחות או יותר את המספר.

תמר זנדברג: הוא קיבל מקדמה על סך 33 שקלים לכל שנת 2016.

<אבי פרידמן: זה מייצג את ההערכות.

<אבי פרידמן: ההערכות שהסתדרות המורים נתנה לו הן 470 שקלים לחודש.

יעקב מרגי: למקדמה או לסכום?

מיקי רוזנטל: גם לי יש כמה דוגמאות ואני לא אשלוף אותן, אבל מר פרידמן, העניין הוא שהפער הוא של מאות שקלים.

תמר זנדברג: זו בעיה הרבה יותר קשה.

מיקי רוזנטל: הפער הוא מאות שקלים.

מיקי רוזנטל: במקרים שהגיעו לידי, מדובר במאות שקלים.

מיקי רוזנטל: אם אתה אומר שזה המצב, אז אנחנו בבעיה.

מיקי רוזנטל: אלא אם תגיד לי שזה לא נכון.

מיקי רוזנטל: הנתונים בידיך.

<אבי פרידמן: כבוד חבר הכנסת, אני רק רוצה לתת הערכה על קצה המזלג, ברשותך.

<אבי פרידמן: אני לא יודע מאיפה מגיעים הסכומים של מאות שקלים אבל אני מציע שמבחינה הגיונית, אם תנסו לחשוב על עובד שעבד שלושים וארבעים שנים במערכת וצריך לקבל תוספת של שלושים אחוזים על שנה או על שנתיים, מדובר בתוספת של עשרות שקלים, לכל היותר מאה-מאתיים שקלים.

<אבי פרידמן: אלה הסכומים שאנחנו מדברים עליהם.

<אבי פרידמן: אם מישהו יעשה את התחשיב רק בהתאם לעקרונות עליהם דיברתי, בלי להיכנס לפרטים שאנחנו כמדינה חייבים לעשות כדי לשלם, בדרך כלל הסכומים הם נמוכים יותר.

יעקב מרגי: מר פרידמן, תקשיב.

יעקב מרגי: אני לא רוצה להיכנס לטיפול פרטני.

יעקב מרגי: אני רוצה לדעת באמירה, ראשית, שהמצב בשליטה, שהסוגיה הזאת הולכת להיות מוכרעת בזמן קצוב ומה דרכי הטיפול מכאן ולהבא.

יעקב מרגי: זה מה שאני רוצה לדעת.

יעקב מרגי: מחלקת בירור השכר, עם כל הכבוד לארגון המורים ולהסתדרות המורים, כל פעם הם מוכיחים לנו שיש להם קשרים חזקים והם מפעילים אותם לפעמים יותר מדי אבל שישתמשו ויעבדו מולכם בבירור השכר הפרטני, דבר שאין לו אתו בעיה, ויתאמנו על מורים לתת להם את המצג הנכון.

יעקב מרגי: אני רוצה לדעת לגביך, אתה, מינהל הגמלאות, משרד האוצר, איך אתם מטפלים בבעיה הזאת.

<אבי פרידמן: אני וכל החברים שלשמאלי, מינהלת הגמלאות ומשרד החינוך, עובדים על הבעיה כבר כמה חודשים באינטנסיביות.

<אבי פרידמן: זאת אומרת, גילינו אותה, אפיינו אותה ואנחנו עובדים עליה כבר כמה חודשים באינטנסיביות.

<אבי פרידמן: אני מקווה שבמהלך החודשים הקרובים – קשה להיות מדויקים – גם נחתום על הסכם קיבוצי בהתאם להסכמות העקרוניות שכבר קיימות ואני מקווה שנצליח ליישם את זה בחודשים האלה.

יעקב מרגי: זה תלוי בחתימה על הסכם קיבוצי.

יעקב מרגי: זאת אומרת שמה שקיים היום, אלה ההבנות ביניכם לבין הסתדרות המורים על מקדמה יחסית.

<אבי פרידמן: במקרים המסוימים האלה.

יעקב מרגי: חברי הכנסת, אין לי על מה להלין.

תמר זנדברג: רגע.

תמר זנדברג: לא.

תמר זנדברג: זה רע מאוד.

יעקב מרגי: בבקשה, תחדדי.

יעקב מרגי: מה רע?

יעקב מרגי: זה ההסכם.

יעקב מרגי: אני לא יכול להלין.

תמר זנדברג: אני אגיד לך למה.

מיקי רוזנטל: אין הסכמות.

תמר זנדברג: יש כאן שתי בעיות.

תמר זנדברג: בעיה אחת לשמה זימנו את הדיון אבל עכשיו הבנו שהיא הבעיה הקלה והיא הקושי שלכם לחשב - - -

<אבי פרידמן: לא.

תמר זנדברג: רגע.

תמר זנדברג: תקנו אותי אם אני טועה.

תמר זנדברג: אתם טוענים שאין בעיה חישובית.

תמר זנדברג: אתם בלחיצת כפתור יודעים לחשב הכול והכול בסדר.

<קריאה: עוד לא הגענו לזה.

מיקי רוזנטל: אין להם הסכמות.

<קריאה: עוד לא הגענו לשם.

יעקב מרגי: וזה לא נחתך בהסכם הקודם.

<אבי פרידמן: ההסכם הקודם לא הצליח להגיע להסכמות לגבי המאה אחוזים אלא הגיע להסכמות לגבי פחות.

יעקב מרגי: אמרתם שזה יטופל בהמשך בהבנות.

תמר זנדברג: אתם דיווחתם לפני כשבוע לתקשורת שאתם מודעים לזה שיש כספים שצריכים להיות מחושבים.

תמר זנדברג: אין נוסחה לחישוב הכסף.

תמר זנדברג: זה לא נכון?

<קריאה: זה נכון.

מיקי רוזנטל: זה נכון אבל.

<אבי פרידמן: הנוסחה צריכה להיות בהסכם קיבוצי.

יעקב מרגי: לכן אין להם את הנוסחה.

תמר זנדברג: כלומר, הבעיה להגעה לנוסחה היא לא בעיה חישובית אלא היא בעיה מהותית.

תמר זנדברג: עכשיו הדאגתם את המורים האלה עוד יותר והרבה יותר כי מורים שעד עכשיו חשבו ויש מורים שחמש שנים כבר אחורה רטרואקטיבית לא מקבלים את הסכום הזה, אתה אומר להם עכשיו שזה לא כמו שאומר לך החבר מהסתדרות המורים שמייצג את אותם מורים שהוא מקווה שזה ייפתר והם יקבלו אלא מאוד יכול להיות שהם לא יקבלו.

יעקב מרגי: לא.

יפעת שאשא ביטון: הוא יקבל כשיגיעו להסכמות.

מיקי רוזנטל: ואם לא יהיו הסכמות, הוא לא יקבל.

יעקב מרגי: לא.

יעקב מרגי: חברי הכנסת, סליחה.

יעקב מרגי: בואו נעשה סדר.

יעקב מרגי: תן לי לעזור לך ותן לי להסביר.

יעקב מרגי: תקשיבו, הקושי נובע מהרציונל להחריג את התוספת הזו בעקבות עוז לתמורה ואופק חדש במתן הגמלה.

יעקב מרגי: בצדק בא האוצר ואומר שהוא מוכן לתת את התוספות אבל רובם ככולם בפנסיה תקציבית והפנסיה מחושבת לפי משכורת קובעת אחרונה ואם אני בא ושם מסה קריטית כזו בחודשים האחרונים, בשנים האחרונות של השירות, אני משלם לו פנסיה, שלא בצדק, גבוהה.

יעקב מרגי: הקושי הזה התעורר כבר והם חשבו עליו וידעו אותו.

יעקב מרגי: הם לא מופתעים.

יעקב מרגי: אני מבין גם לפי דבריו של גד דיעי.

יעקב מרגי: זה לא שיש כאן איזה משבר ביניהם וויכוח.

יעקב מרגי: יהיה תשלום.

יעקב מרגי: מה הגודל, איך יחושב התשלום, הם בתהליך גיבוש הסכמה.

יעקב מרגי: זה לא שיהיו כאלה שלא יקבלו.

מיקי רוזנטל: זה לא מדויק.

מיקי רוזנטל: מתי נחתם אופק חדש?

תמר זנדברג: 2007.

מיקי רוזנטל: עברו תשע שנים.

יעקב מרגי: הוא ארגון העובדים.

יעקב מרגי: מה אתה רוצה ממנו?

תמר זנדברג: לפני שבוע בהקלטות שמורים התקשרו אליכם והוקלטו ושודרו בתכנית סדר יום עם קרן נויבך על ידי הכתב שי זילבר, הוקלטו נציגים שלכם אומרים לנציגים של מורים שהכסף מגיע לכם אבל אין לנו נוסחה לחישוב.

יעקב מרגי: הוא אמר את זה.

תמר זנדברג: זאת נקודה חשובה ואני אומר לכם למה.

תמר זנדברג: כי אותו מורה שסגר את השיחה הזו ששודרה, הלך הביתה עם המחשבה שהוא יודע כמה מגיע לו.

תמר זנדברג: השאלה היחידה היא מתי הוא יקבל.

יפעת שאשא ביטון: הוא לא יודע.

יעקב מרגי: הוא לא יודע כמה מגיע לו.

תמר זנדברג: הבשורה שאנחנו אומרים לו מכאן היא שאדון אלי כהן, מה שכתוב לך בתלוש, זה כתוב על הקרח מפני שמאוד יכול להיות שהאוצר יכופף את ההסתדרות וככל הנראה זה יקרה כי תמיד הולכים לפשרה וזה לא מה שמגיע לו.

יפעת שאשא ביטון: כבוד היושב ראש, אני מתנגדת לשיח ואני אומר לך למה.

יפעת שאשא ביטון: משום מה, תמיד אנחנו מגיעים לכאן באיזושהי תחושה שהמדינה כושלת והמדינה לא מתנהלת כמו שצריך.

יפעת שאשא ביטון: אנחנו יושבים כאן ושומעים את האנשים האלה ואנחנו רואים שחבר'ה, יש כאן ארגון שמייצג את המורים.

יעקב מרגי: וזה חלק מהתהליך.

יפעת שאשא ביטון: בדיוק.

יפעת שאשא ביטון: הוא בעצמו לא הגיע להסכמות ולא סגר את הפרטים עד הסוף.

יפעת שאשא ביטון: אי אפשר כל פעם לשפוך את התינוק עם המים ולהגיד שזה האוצר מכופף אותם.

יעקב מרגי: תודה.

יעקב מרגי: מסכים אתך.

<עזרא גנור: היות וזה הורם להנחתה, אכן הסתדרות המורים חתמה על הסכם אופק חדש ב-2007 והסדירה את הנושא של הפנסיה לפי אופק חדש.

<עזרא גנור: ארגון המורים חתם בשנת 2011 ומשום מה לא עיגן את הנושא של ההסכמות לגבי נושא של הפנסיה התקציבית.

יפעת שאשא ביטון: כשל של הארגון.

<עזרא גנור: אני לא מדבר על כשל או לא כשל.

יפעת שאשא ביטון: אני אומרת את זה.

יפעת שאשא ביטון: אתה לא חייב להגיד.

יפעת שאשא ביטון: אני אומרת את זה.

<עזרא גנור: אני רק מציין עובדות.

<עזרא גנור: הנושא כיום נמצא בבית הדין לעבודה.

<עזרא גנור: אנחנו במקביל למערכת, עד שתתקבל פסיקה או עד שנגיע להסכם כלשהו עם האוצר הגענו להסכמה לקבלת מקדמות.

יעקב מרגי: הגעתם להסכמה על מקדמה.

<עזרא גנור: הגענו להסכמה לקבלת מקדמות.

יעקב מרגי: מקובל עלי.

<עזרא גנור: אני רוצה להסביר גם מדוע אנחנו הגענו להסכמה על קבלת מקדמות.

מיקי רוזנטל: השאלה כמה זמן יכול להימשך ההסדר.

תמר זנדברג: לא נכון.

תמר זנדברג: תראה, נמצא כאן אדון אלי כהן - - -

יעקב מרגי: תמר, אני מתפלא עליך.

יעקב מרגי: את יודעת למה?

יעקב מרגי: יש כאן מצב נתון והוא לא כאוטי.

יעקב מרגי: יש קושי אובייקטיבי והם חלוקים.

יעקב מרגי: זה הגיע להכרעה בבית הדין לעבודה.

יעקב מרגי: הגיעו גם למצב ביניים מאחר ותהליכים מתמשכים ויש גמלאים שכבר פרשו וצריכים לקבל חלק, הגעתם להסכמה על שיעור המקדמה.

תמר זנדברג: מה גובה השיעור?

יעקב מרגי: רגע.

יעקב מרגי: את יודעת מה?

יעקב מרגי: איקס כפול שתיים פחות שלוש.

יעקב מרגי: מה אכפת לי?

יעקב מרגי: הם קבעו בהסכמה.

תמר זנדברג: אבל אלה שלושים שקלים מתוך 470 שקלים.

יעקב מרגי: תמר, את לא מקשיבה לי.

תמר זנדברג: אני מקשיבה.

יעקב מרגי: הארגון היציג של המורים הגיע להסכמה עם האוצר, עם מינהלת הגמלאות, על נוסחה מסוימת.

יעקב מרגי: יש מצב ביניים.

יעקב מרגי: מה שנותר לנו זה לדרוש לזרז את ההליך, לזרז את ההסכמות, לבקש מבית הדין לסיים את זה כמה שיותר מהר וזהו.

יעקב מרגי: אין כאן מצב שמישהו לא עושה את עבודתו.

תמר זנדברג: אני רוצה לשאול שאלה את ההסתדרות, ברשותך.

תמר זנדברג: אדוני הכלכלן.

תמר זנדברג: יש כאן מכתב שאתם כתבתם במאי האחרון לאחד המורים שלכם שיושב כאן.

תמר זנדברג: זאת דוגמה ואני מניחה שזה יותר מייצג מזה.

תמר זנדברג: אתם כתבתם לו שלפי החישוב שלכם הוא זכאי לתוספת בגין אותו חישוב כפול.

תמר זנדברג: על פי חישובינו תוספת משוערת של 473 שקלים ברוטו לחודש.

תמר זנדברג: במקרה שלו הוא קיבל שלושים שקלים.

תמר זנדברג: כלומר, זה הפער במקרה שלו.

תמר זנדברג: אבל במקרה הכללי יותר, ותסלחו לי, אני מבינה שאתם אלה שעדיין לא הגעתם להסדר מול האוצר ואנחנו מבינים שככל הנראה טיבם של הסכמים הם להיסגר היכן שהוא באמצע.

תמר זנדברג: אבל יש כאן איזושהי יצירת מצג שווא.

תמר זנדברג: אני מבינה את רצונכם הטוב אבל בסופו של דבר אותו אדם הולך הביתה עם הנייר הזה ויודע שביום מן הימים, כשסוף סוף תיחתם הנוסחה, זה מה שהוא יקבל.

תמר זנדברג: מה שאתם לא אומרים לו, וגם הנציגות באוצר לא אמרו לאותו מורה שהתקשר וההקלטות הושמעו ברדיו, שזה ככל הנראה לא יהיה כי תהיה פשרה.

תמר זנדברג: אתם חישבתם לו 473 שקלים, הוא קיבל שלושים שקלים, בין שלושים שקלים ל-473 שקלים, כל מספר בטווח הזה יכול להיות.

תמר זנדברג: ככל הנראה זה לא יהיה קרוב ל-470 שקלים.

תמר זנדברג: נכון?

תמר זנדברג: אנחנו יודעים מה טבעם של משאים ומתנים.

תמר זנדברג: זה משא ומתן.

יפעת שאשא ביטון: אבל זה לא משא ומתן.

יפעת שאשא ביטון: זה עניין של למצוא את הנוסחה שתיתן את המענה הנכון.

מיקי רוזנטל: זה כן עניין של משא ומתן.

תמר זנדברג: זה בדיוק העניין, שזאת לא נוסחה אלא זה משא ומתן.

תמר זנדברג: זה בדיוק מה שמתגלה כאן.

תמר זנדברג: זאת לא נוסחה.

<עזרא גנור: לחזור על אותן טענות, אני חושב ש- - -

יעקב מרגי: גנור, תודה רבה.

יעקב מרגי: חבר הכנסת אורי מקלב, בבקשה.

אורי מקלב: אני רוצה לשאול האם בהסכם שנעשה עכשיו או שהוא בהתהוות או שהוא בדיונים, האם כוללים את כלל המורים?

אורי מקלב: האם זה כולל מורים שמקבלים ממשרד החינוך אבל הם באו דרך רשתות?

אורי מקלב: לא כל המורים הם מקשה אחת.

יעקב מרגי: אנחנו מדברים על מורים שיש להם פנסיה תקציבית מהמדינה.

אורי מקלב: ואם מורה מקבל משכורת ונמצא באופק חדש והוא לא מקבל פנסיה תקציבית?

מיקי רוזנטל: אם הוא לא בפנסיה תקציבית, אין בעיה.

מיקי רוזנטל: אין חילוקי דעות.

יעקב מרגי: אין בעיה.

אורי מקלב: אין בעיה כי בכלל לא מחשיבים לו.

יעקב מרגי: לא.

מיקי רוזנטל: אם זה נכון מה שהוא אומר, אז יש בעיה עוד יותר גדולה.

יעקב מרגי: לא.

יעקב מרגי: זה לא נכון ואני אומר לך למה זה לא נכון.

מיקי רוזנטל: אמרתי אם זה נכון.

יעקב מרגי: אתה החמצת את תחילת הישיבה.

יעקב מרגי: בתחילת הדיון חידדנו את הנושא הזה.

אורי מקלב: מדובר בכלל המורים?

מיקי רוזנטל: לא.

יפעת שאשא ביטון: בעשרה אחוזים.

מיקי רוזנטל: במורים שעבדו ביותר ממקום עבודה אחד.

תמר זנדברג: יש בעיה קשה.

אורי מקלב: שלא תצטרך לקיים דיונים נוספים.

יעקב מרגי: חבר הכנסת מקלב, אנחנו צריכים למלא תוכן.

יעקב מרגי: עד היום קיימנו 224 דיונים, נקיים עוד.

מיקי רוזנטל: חסרים לך נושאים?

מיקי רוזנטל: אני יכול להביא לך.

יעקב מרגי: אנחנו צמצמנו את הבעיה.

יעקב מרגי: הבעיה היום מתמקדת במורים שפרשו בשנים האחרונות לאחר שעבדו ויושמה עליהם רפורמת אופק חדש ובחלק מההעסקה שלהם היה גם עוז לתמורה.

יעקב מרגי: שם הקושי.

יעקב מרגי: הקושי היה צפוי וידוע כבר בחתימת ההסכמים.

יעקב מרגי: לגבי איך תחושב הנוסחה - הם בתהליך מול ארגון המורים והסתדרות המורים, תקראו לזה איך שתקראו לזה.

יעקב מרגי: סיבכתם אותנו.

יעקב מרגי: החיים פשוטים ואנחנו מסבכים אותם.

יעקב מרגי: לגבי פנסיה צוברת, הסבירות אומרת שעדיין אין לנו הרבה מורים.

מיקי רוזנטל: שם אין בעיה כי כמה שאתה מפריש, זה מה שאתה מקבל.

יעקב מרגי: אם אני אדבר לא לעניין, תקנו אותי.

יעקב מרגי: מותר לכם לתקן אותי ואדרבה, אני אוהב ללמוד.

יעקב מרגי: כל החיים הם בית ספר.

יעקב מרגי: הסבירות שזה נוגע כרגע למורים כאלה שהם בפנסיה צוברת, היא נמוכה.

יעקב מרגי: אם יש, זאת לא בעיה כי לפי שיטת החישוב שם יש מבנה ונוסחה ברורה.

תמר זנדברג: הם יכולים להגיד מה הפערים?

יעקב מרגי: אתם יודעים לומר פערים?

יעקב מרגי: להערכתי, לא.

תמר זנדברג: בערך.

<עזרא גנור: פערים בין מה למה?

מיקי רוזנטל: בין המקדמה שניתנה לבין ההבנה של כמה אתם חושבים שצריך לקבל.

<עזרא גנור: אם תתנו לי לענות, אני אשיב.

יעקב מרגי: לא.

יעקב מרגי: אתה לא יכול.

יעקב מרגי: אתה צד אחד ואני נותן רשות דיבור.

יעקב מרגי: תמתין.

<אבי פרידמן: אנחנו בסופו של דבר בתהליך של משא ומתן אבל חשוב להגיד שתהליך של משא ומתן הוא לא שחור או לבן וזה גם לא שחור-לבן או אפור.

<אבי פרידמן: כבר יש לנו הסכמות עקרוניות לגבי הנוסחה.

<אבי פרידמן: את הנוסחה הכללית אנחנו יודעים.

<אבי פרידמן: זאת אומרת, הנוסחה הכללית מדברת על שכר לפי ממוצע משוקלל ברפורמה.

<אבי פרידמן: זה הכיוון.

תמר זנדברג: מה הפער?

מיקי רוזנטל: וזה מקובל על נציגי המורים?

<אבי פרידמן: בוודאי.

<אבי פרידמן: הרי לתשעים אחוזים מהמורים משלמים פנסיה לפי הדבר הזה.

מיקי רוזנטל: אנחנו מדברים עכשיו על עשרת האחוזים.

<אבי פרידמן: יחילו את העקרונות.

<אבי פרידמן: השאלה איך בדיוק יחילו את העקרונות על עשרת האחוזים הנותרים.

<אבי פרידמן: אחרי שמחילים את העקרונות, בגדול המספרים, מאוד קשה להגיע במדויק.

יעקב מרגי: הערכות.

<אבי פרידמן: אם לפי הנוסחה השכר היה 10,000 במשרה מלאה והמספר הפך להיות 3,000 בערך – אל תתפסו אותי במילה אלא לצורך הפשטות – עבד שנה אחת ברפורמה, זאת אומרת, 3,000 חלקי שלושים.

<אבי פרידמן: זה מאה שקלים.

מיקי רוזנטל: אבל אם הוא עבד שלוש שנים?

<אבי פרידמן: אם הוא עבד שלוש שנים, זה 300 שקלים.

<אבי פרידמן: אלה סדרי הגודל.

מיקי רוזנטל: אלה מאות שקלים.

מיקי רוזנטל: זאת הטענה שלהם.

יעקב מרגי: לא.

יעקב מרגי: אתה נכנסת.

יעקב מרגי: למלכודת.

מיקי רוזנטל: מה זה מלכודת?

מיקי רוזנטל: אנחנו שמענו על מאות שקלים.

יעקב מרגי: הכלכלן של הסתדרות המורים, בבקשה.

מיקי רוזנטל: אלה מאות שקלים.

<עזרא גנור: חברנו אלי כהן עבד גם באופק, הפסיק את עבודתו באופק ועבר לעבוד בעוז לתמורה.

יעקב מרגי: הוא היה מזוכיסט?

אלי כהן: לא הייתה ברירה.

<עזרא גנור: לא הייתה לו ברירה.

אלי כהן: המחשב לא קולט מעבר מאופק לעוז לתמורה.

<עזרא גנור: אנחנו עשינו לו את החישוב כפי שהוא היה מקבל בהנחה לפי לוח העסקה שלו על פי תקופות העסקה שלו, עולם ישן לפני הרפורמות, אופק חדש, תקופת העסקה, ופרישה לפי עוז לתמורה.

<עזרא גנור: לכן הגענו לסיכומים האלה.

תמר זנדברג: כלומר, זה מבוסס על הנוסחה כמו ששאר המורים מקבלים.

<עזרא גנור: בדיוק.

תמר זנדברג: לפי השקלול.

<עזרא גנור: אנחנו לא בדקנו איך בוצעה המקדמה.

<עזרא גנור: יכול להיות שהמקדמה ששולמה לו, אנחנו נבדוק את זה, היא אך ורק התעלמה מאופק חדש ושילמו לו אך ורק לגבי שנות ההעסקה שלו בעוז לתמורה.

<עזרא גנור: אנחנו נבדוק את זה.

יעקב מרגי: בסדר.

יעקב מרגי: אלי כהן לא על השולחן כרגע.

אלי כהן: משפט אחד שהוא מאוד חשוב.

יעקב מרגי: לא.

יעקב מרגי: אני מתנצל.

יעקב מרגי: לא.

אורי מקלב: האם כל ההסכמים שיהיו, ולא משנה עכשיו איזה הסכמים יהיו, יחולו גם על מורים שיקבלו את הפנסיה מקרנות פנסיה.

יפעת שאשא ביטון: שם אין בעיה.

אורי מקלב: יש בעיה.

תמר זנדברג: הוא צודק.

תמר זנדברג: זאת בעיה.

<תמר כהן: אני מנהלת תחום השכר במשרד החינוך.

<תמר כהן: אני אומרת שהבעיה הזו באמת לא קיימת בפנסיה צוברת כי מי שמפריש לפנסיה צוברת, זה כמו תכנית חיסכון.

<תמר כהן: מה שהוא הפריש כל חייו, ויש אחוזים קבועים בחוק וכולי וכולי, בחלוקה מסוימת, זה מה שבסוף הוא יקבל.

<תמר כהן: הרכיבים האלה של אופק נחשבים פנסיוניים.

<תמר כהן: אין נוסחאות של תקופות.

יעקב מרגי: תודה.

יעקב מרגי: אני רוצה לסכם.

תמר זנדברג: אדוני, עוד שאלה אחרונה.

יעקב מרגי: לא.

יעקב מרגי: השאלות שלך, כל תשובה אורכת רבע שעה.

יעקב מרגי: שאלה אחרונה, בבקשה.

תמר זנדברג: הנושא של עודפי שירות.

יעקב מרגי: לא יהיה.

יעקב מרגי: תודה.

יעקב מרגי: אלי כהן עצמו היה חבר הסתדרות מורים, היה מנהל בית ספר ותאמיני לי שהוא יכול לעשות בית ספר לכולם.

יעקב מרגי: אני אסדר לך פגישה אתם.

תמר זנדברג: כן או לא?

תמר זנדברג: זה חלק או לא?

יעקב מרגי: תודה.

יעקב מרגי: רבותיי, אני מסכם.

יעקב מרגי: אנחנו מודים לחברי הכנסת המציעים.

יעקב מרגי: הבעיה הוצפה.

יעקב מרגי: אני שמח מצד אחד שהבעיה ידועה וזה לא משהו שלא היה צפוי.

יעקב מרגי: הוועדה נוכחה לדעת שהנושא במצב של הידברות ואמור להיות מוכרע בתקופה הקרובה.

יעקב מרגי: אנחנו מבקשים לעשות הכול כדי לצמצם את הפגיעה בגמלאים האלה ולאפשר להם את החישוב הנכון בהקדם האפשרי.

יעקב מרגי: עד אז אנא, המנגנון של המקדמות יהיה קרוב למציאות.

יפעת שאשא ביטון: ברשותך, שיירשם בפרוטוקול שמדובר רק בקבוצה.

יעקב מרגי: כן.

יעקב מרגי: עשרה אחוזים.

יעקב מרגי: הבהרנו את זה בדיון.

יעקב מרגי: תודה רבה.

יעקב מרגי: הישיבה נעולה.